# Referat af kredsrådsmøde med Samsø Kommune den 2. oktober 2023

I mødet deltog politidirektør Kirsten Dyrman, stabschef Mette Venge Olesen, borgmester Marcel Meijer, kommunaldirektør Mogens Wehrs, forvaltningschef for Børn, Unge og Kultur Helle Griebel Anesen, forvaltningschef for Social, Sundhed og Beskæftigelse Dorthe Lykke Jensen og forvaltningschef for Teknisk Forvaltning Lars Skovgaard.

Borgmester Marcel Meijer bød velkommen.

## 1. Generel orientering fra Østjyllands Politi (herunder præsentation af Tryghedsundersøgelsen 2022)

Kirsten Dyrman kvitterede for det gode og tætte samarbejde med kommunen og orienterede om politiets indsats på forskellige områder, herunder i forbindelse med aktuelle sager.

Kirsten Dyrman orienterede herudover om Justitsministeriets Tryghedsundersøgelse 2022. Undersøgelsen viser, at borgerne generelt oplever tryghed og tillid til politiet i hele landet, og i særdeleshed i politikredsen. Oplevelsen af tryghed og tillid hos kommunens borgere skyldes ud over politiets indsats også kommunens arbejde i forhold til indretning af det offentlige rum samt det tætte samarbejde mellem kommunen og politiet.

## 2. Generel orientering fra borgmesteren

Marcel Meijer orienterede kort om kommunens forhold.

Marcel Meijer fortalte, at det dårlige sommervejr har haft mærkbar betydning for Samsø i form af færre turister og færre indtægter. Hurtigfærgen fra Aarhus har været ude af drift i 4 uger, hvilket også har været en udfordring i forhold til at få turister til øen.

Dorthe Lykke Jensen og Helle Griebel Anesen sagde, at man i kommunen er glade for samarbejdet med landbetjenten på Samsø.

## 3. Drøftelse af kriminalitetsudviklingen i Østjyllands Politikreds med fokus på narkotika, vold og indbrud i privat beboelse

Mette Venge Olesen redegjorde for kriminalitetsudviklingen i politikredsen.

Både for så vidt angår indbrud i privat beboelse, sager om vold og sager om narkotika ligger kommunen lavt og stabilt.

## 4. Ungeområdet

Helle Griebel Anesen fortalte, at opioider fylder meget lidt i kommunen. Kommunen har i stedet fokus på at bryde med en tidlig alkoholdebut for kommunens unge. Der arbejdes med emnet i lokalrådet og i SSP-regi. Kommunen har lavet en aftale med Odder Kommune om, at Odder Kommunes SSP-konsulenter også dækker Samsø Kommune.

Helle Griebel Anesen fortalte videre, at kommunens unge holder til på og ved Kultur- og Idrætscenteret SamBiosen. Kommunen arbejder aktuelt med at skabe et moderniseret tilbud, som er målrettet nutidens unge. Der er allerede etableret mange tilbud til de unge i form af forskellige sportsgrene. Kommunen arbejder også med at lave ordensregler for området.

Dorthe Lykke Jensen sagde supplerende, at kommunen fremadrettet skal følge en netop vedtaget sundhedspolitik for Samsø, som også bl.a. omfatter opstart af nye aktiviteter, herunder fysiske aktiviteter, rettet mod de unge.

## 5. Opfølgning på politianmeldelser af ulovlige forhold på miljø- og byggeområdet

Politiets handlemuligheder og processen i sager på miljø- og byggeområdet blev drøftet.

Bevillingsområdet blev også drøftet, herunder den særlige 120-dages regel, som gælder i kommunen.

Lars Skovgaard fortalte, at kommunen har fokus på udeserveringsområdet, og at der er sat gang i tiltag med henblik på at sikre, at alle restaurationer i kommunen overholder gældende regler.

## 6. Eventuelle forslag til indsatser i 2024 samt ønsker til indholdet af Samarbejdsplanen 2024

Det blev aftalt, at kommunen løbende kan rette henvendelse herom til politikredsen.

## 7. Eventuelle forslag til tema for det fælles kredsrådsmøde i foråret 2024

Kirsten Dyrman nævnte unges misbrugsproblemer og psykisk syge som mulige temaer på det næste fælles kredsrådsmøde. Det var der opbakning til hos kommunen.

Mette Venge Olesen nævnte, at værdien af kredsrådsarbejdet og mødekadence i kredsrådene i forlængelse af ”lovforslag om ophævelse af kravet om 4 årlige møder i kredsrådet” også kan være et emne til det fælles kredsrådsmøde.